SL Uradni list Evropske unije L 170/39

ODLOČBA NADZORNEGA ORGANA EFTE

št. 111/11/COL

z dne 11. aprila 2011

o spremembi seznama iz točke 39 dela 1.2 poglavja I Priloge I k Sporazumu o Evropskem gospodarskem prostoru, ki navaja mejne kontrolne točke na Islandiji in na Norveškem, odobrene za veterinarske preglede živih živali ter živalskih proizvodov iz tretjih držav, ter o razveljavitvi Odločbe Nadzornega organa Efte št. 8/11/COL

NADZORNI ORGAN EFTE JE –

ob upoštevanju točk 4(B)(1) in (3) ter točke 5(b) uvodnega dela poglavja I Priloge I k Sporazumu EGP,

ob upoštevanju akta iz točke 4 dela 1.1 poglavja I Priloge I k Sporazumu EGP (Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (1)), kakor je bil spremenjen in prilagojen Sporazumu EGP s sektorskimi prilagoditvami iz Priloge I k navedenemu sporazumu, in zlasti člena 6(2) akta,

ob upoštevanju Odločbe kolegija št. 86/11/COL o pooblastitvi pristojnega člana kolegija za sprejetje te odločbe,

ob upoštevanju naslednjega:

Nadzorni organ Efte (v nadaljnjem besedilu: Nadzorni organ) je z Odločbo št. 8/11/COL z dne 26. januarja 2011 (2) razveljavil svojo Odločbo št. 43/10/COL z dne 10. februarja 2010 (3) in sestavil nov seznam mejnih kontrolnih točk na Islandiji in na Norveškem, odobrenih za veterinarske preglede živih živali in živalskih proizvodov iz tretjih držav.

Norveški organ za varnost hrane (v nadaljnjem besedilu: Mattilsynet) je 1. marca 2011 Nadzorni organ obvestil, da je zaradi znatne škode, ki jo je 28. januarja 2011 povzročil požar v prostorih mejne kontrolne točke Båtsfjord Port (oznaka TRACES NO BJF 1), slednjo izločil z norveškega seznama odobrenih mejnih kontrolnih točk. Mattilsynet je sporočil, da ta mejna kontrolna točka zaradi požara ni mogla več izvajati zahtev iz zakonodaje v zvezi z družabnimi prostori, laboratoriji in skladišči.

Začasna odložitev odobritve in predložitev informacij Nadzornemu organu sta bili opravljeni v skladu z norveško zakonodajo Instruks om grensekontrollstasjoner mv., poglavje I, točka 2, ki izvaja člen 6(3) Direktive 97/78/ES in v skladu s katero pristojni nacionalni organ Nadzorni organ obvesti o spremembah v zvezi z mejno kontrolno točko ali kontrolnim središčem, ki bi lahko zadevale seznam iz točke 39 dela 1.2 poglavja I Priloge I k Sporazumu EGP, ki vsebuje mejne kontrolne točke na Islandiji in Norveškem.

V skladu s členom 6(4) Direktive 97/78/ES Nadzorni organ sestavi in objavi seznam odobrenih mejnih kontrolnih točk, vključno s tistimi, katerih odobritev je bila začasno odložena.

Zato mora Nadzorni organ spremeniti seznam mejnih kontrolnih točk na Islandiji in Norveškem ter objaviti nov seznam, iz katerega je razviden začasni umik mejne kontrolne točke Båtsfjord Port (oznaka TRACES NO BJF 1) z norveškega seznama mejnih kontrolnih točk.

Nadzorni organ je predložil zadevo Veterinarskemu odboru Efte, ki pomaga Nadzornemu organu Efte. Ukrepi iz te odločbe so v skladu s soglasnim mnenjem Veterinarskega odbora Efte, ki pomaga Nadzornemu organu Efte, zato končna različica besedila o ukrepih ostane nespremenjena –

SPREJEL NASLEDNJO ODLOČBO:

Člen 1

BIP Båtsfjord Port (oznaka TRACES NO BJF 1) se do preklica začasno umakne s seznama iz točke 39 dela 1.2 poglavja I Priloge I k Sporazumu EGP mejnih kontrolnih točk na Islandiji in na Norveškem, odobrenih za veterinarske preglede živih živali in živalskih proizvodov iz tretjih držav.

Člen 2

Veterinarske preglede živih živali in živalskih proizvodov, vnesenih na Islandijo in Norveško iz tretjih držav, opravljajo pristojni državni organi na dogovorjenih MKT, ki so navedene v Prilogi k tej odločbi.

Člen 3

Odločba Nadzornega organa Efte št. 08/11/COL z dne 26. januarja 2011 se razveljavi.

Člen 4

Ta odločba začne veljati 11. aprila 2011.

Člen 5

Ta odločba je naslovljena na Islandijo in Norveško.

Člen 6

Ta odločba je verodostojna v angleškem jeziku.

V Bruslju, 11. aprila 2011 Za Nadzorni organ Efte Sverrir Haukur GUNNLAUGSSON Član kolegija

(1) UL L 24, 30.1.1998, str. 9.

(2) UL L 85, 31.3.2011, str. 27, in Dopolnilo EGP št. 16, 31.3.2011, str. 1.

(3) UL L 256, 30.9.2010, str. 30, in Dopolnilo EGP št. 53, 30.9.2010, str. 1.